BRATISLAVA. Ďalší balík peňazí takmer 4,6 milióna eur pôjde samosprávam, aby mohli o päť percent zvýšiť platy učiteľov v materských, základných umeleckých školách či družinách.
Peniaze poslúžia aj na zvýšenie platov nepedagogických pracovníkov, teda kuchárok či školníkov
O uvoľnení peňazí pre posledný štvrťrok tohto roka rozhodla v stredu vláda.
Samosprávy dostanú 4 584 980 eur, z toho 361 153 eur je určených pre vyššie územné celky a 4 223 827 eur pre obce a mestá.
Peniaze by mali mať samosprávy k dispozícii do konca decembra.
Minister financií uvoľňuje poslednú štvrtinu predpokladaného objemu z balíka takmer 18,4 milióna eur určeného na platy týchto zamestnancov škôl.
Vláda minulý rok schválila päťpercentné zvýšenie miezd zamestnancov školstva, čo si vyžiadalo 68 miliónov eur.
Pedagogickí zamestnanci základných a stredných škôl dostali zvýšenie priamo do taríf, ostatní prostredníctvom samospráv z balíka, ktorý je časťou zo 68 miliónov eur určených na zvýšenie platov v školstve.